ওয়াল্টার হাউজার ব্র্যাটেইন
ওয়াল্টার হাউজার ব্র্যাটেইন (ফেব্রুয়ারি ১০, ১৯০২, শিয়ামেন, চীন - অক্টোবর ১৩, ১৯৮৭, সিয়াটল, মার্কিন যুক্তরাষ্ট্র) একজন মার্কিন পদার্থবিজ্ঞানী যিনি বিখ্যাত বেল গবেষণাগারের গবেষক ছিলেন। তিনি আরও দুই মার্কিন বিজ্ঞানী উইলিয়াম ব্র্যাডফোর্ড শক্‌লি এবং জন বারডিনের সাথে যৌথভাবে ১৯৫৬ সালে পদার্থবিজ্ঞানে নোবেল পুরস্কার লাভ করেন। ট্রানজিস্টর নামক ইলেকট্রনীয় কলকৌশল উদ্ভাবন ও সেটি গঠনকারী অর্ধপরিবাহী উপাদানগুলির ধর্ম নিয়ে গবেষণার জন্য তাঁরা এই পুরস্কার লাভ করেন। তাঁদের উদ্ভাবিত ট্রানজিস্টর বিভিন্ন ইলেকট্রনীয় কাজে অপেক্ষাকৃত স্থূলাকার নির্বাত নলকে প্রতিস্থাপিত করে এবং অতিক্ষুদ্র ইলেকট্রনীয় যন্ত্রাংশগুলির অগ্রদূত হিসেবে কাজ করে। ব্র্যাটেইন তাঁর জীবনের একটি উল্লেখযোগ্য সময় কঠিন পদার্থের পৃষ্ঠতলীয় ধর্মের গবেষণা করে কাটিয়েছেন।